Heropening van skole: Minister gee dán finale datumsAngie Motshekga. Foto: Jairus Mmutle/GCIS Die minister van basiese onderwys sal die media na verwagting Donderdag weer toespreek oor die voorbereidings wat getref is vir die heropening van skole. Die minister sal dan meer besonderhede bekendmaak rakende die finale datums en ander besonderhede omtrent die stelselmatige heropening van skole. Dit volgens ŉ verklaring wat dié departement Maandagmiddag uitgestuur het. Luidens die verklaring het minister Angie Motshekga Maandag begin met ŉ reeks samesprekings met rolspelers in die sektor oor skole se gereedheid om te heropen te midde van die Covid-19 pandemie. Skole is al sedert middel-Maart vir kontakonderrig gesluit. Die departement sê die minister het Maandag met die raad van onderwysministers vergader, waarna met leiers van onderskeie onderwysvakbonde beraadslaag is. Laastens is ŉ vergadering belê met verteenwoordigers van skolebeheerliggame en skoolhoofde. “Dié vergaderings is gehou ter voorbereiding van die minister se terugkeer na die nasionale Covid-19-bevelsraad Dinsdag. Die kabinet sal ook weer Woensdag sit om ŉ herstelplan vir die onderwyssektor te bespreek,” lui die verklaring. Argieffoto ter illustrasie. (Foto: Unsplash) Motshekga het aanvanklik gesê lede van skole se bestuur moet vandag, 11 Mei, by skole aanmeld om skole te begin voorberei op die terugkeer van personeel op 18 Mei en gr. 7- en gr. 12-leerders op 1 Junie. Die Limpopo-departement van onderwys het egter Sondag aan skole opgdrag gegee dat bestuurslede nié Maandag moet aanmeld vir diens nie. “Die massiewe aanvraag vir persoonlike beskermingstoerusting (PPE) deur talle ondernemings landwyd het ŉ vertraging veroorsaak in die verskaffing van materiaal aan skole, kantore en ander onderrigfasiliteite,” het Tidimalo Chuene, woordvoerder van die provinsiale departement, in ŉ verklaring gesê. “Skoolgereedheidsmateriaal wat bestel is sluit ontsmettingsmiddels, maskers, skoonmaakmiddels en infrarooi termometers in. Aflewering sal na verwagting binne die volgende paar dae geskied.” Hierteenoor het die Gautengse departement van onderwys skoolhoofde en adjunkhoofde opdrag gegee om Woensdag reeds beskikbaar te wees sodat beskermende toerusting aan skole verskaf kan word. Skole in dié provinsie sal na verwagting van 18 Mei ontsmet word. Motshekga het weer Maandag haar versekering gegee dat onderwysers en leerders se veiligheid en gesondheid die departement se eerste prioriteit is.